Vähittäistavarakauppaketju Lidl alkaa tarjota suomalaisille nuorille korkeakoulutason koulutusohjelmaa.

Koulutusohjelma koostuu ammattikorkeakouluopinnoista ja työssäoppimisjaksoista. Bachelor of Arts -korkeakoulututkintoon tähtäävä kolmevuotinen koulutus järjestetään Saksassa ja Suomessa, joten hakijoilta edellytetään hyvää saksan ja suomen kielen taitoa.

– Koulutusohjelman teoriajaksot järjestetään saksalaisessa ammattikorkeakoulussa Baden-Württembergin osavaltiossa. Työssäoppimisjaksot järjestetään kahtena ensimmäisenä opiskeluvuonna Saksan Lidl-myymälöissä. Kolmantena vuonna työskentely tapahtuu Suomen myymälöissä, Lidl Suomen henkilöstöpäällikkö Maria Hekkala sanoo.

Lidl Suomen mukaan opiskelijalle maksetaan opiskelusta portaittain korotettavaa kuukausipalkkaa. Vuonna 2012 kuukausipalkat olivat ensimmäisenä vuonna 1300, toisena vuonna 1500 ja kolmantena vuonna 1700 euroa kuukaudessa.

Myös majoituskulut korvataan Saksan työskentelyjaksojen ajalta. Lidl Suomen mukaan opintojen päättyessä opiskelijalla on pätevyys työskennellä päivittäistavarakaupan asiantuntija- tai esimiestehtävissä.